CELEX: 62014CN0530
Language: sk
Date: 2014-11-21 00:00:00
Title: Vec C-530/14 P: Odvolanie podané 21. novembra 2014 : Európska komisia proti rozsudku Všeobecného súdu (druhá komora) z  11. septembra 2014 vo veci T-425/11, Grécko/Komisia

26.1.2015   
            
            
               SK
            
            
               Úradný vestník Európskej únie
            
            
               C 26/19
            
         Odvolanie podané 21. novembra 2014: Európska komisia proti rozsudku Všeobecného súdu (druhá komora) z 11. septembra 2014 vo veci T-425/11, Grécko/Komisia
   (Vec C-530/14 P)
   (2015/C 026/23)
   Jazyk konania: gréčtina
   
      Účastníci konania
   
   
      Odvolateľka: Európska komisia (v zastúpení: A. Bouchagiar a P.J. Loewenthal)
   
      Ďalší účastník konania: Helénska republika
   
      Návrhy odvolateľky
   
   
               —
            
            
               zrušiť rozsudok Všeobecného súdu (druhá komora) z 11. septembra 2014, oznámený Komisii 12. septembra 2014 vo veci T-425/11, Grécko/Komisia (ECLI: EU: T: 2014: 768),
            
         
               —
            
            
               vrátiť vec Všeobecnému súdu, aby o nej opätovne rozhodol,
            
         
               —
            
            
               rozhodnúť o trovách tohto konania neskôr.
            
         
      Odvolacie dôvody a hlavné tvrdenia
   
   Odvolanie je založené na jedinom odvolacom dôvode: Všeobecný súd nesprávne vyložil a uplatnil článok 107 ods. 1 ZFEÚ, tým, že zastával názor, že sporné opatrenie nezvýhodňuje verejné kasína. Tento jediný odvolací dôvod Komisie pozostáva z troch častí.
   Po prvé, v bodoch 52 až 58 napadnutého rozsudku Všeobecný súd porušil článok 107 ods. 1 ZFEÚ, tým, že zastával názor, že verejné kasína nezískavajú výhody platby nižšieho poplatku pre každého zákazníka pri vstupe na základe sporného opatrenia, keďže vyplatené sumy zodpovedali 80 % stanovených cien za vstupné vyberané verejnými a súkromnými kasínami.
   Po druhé, v bodoch 59 až 68 napadnutého rozsudku Všeobecný súd porušil článok 107 ods. 1 ZFEÚ, tým, že zastával názor, že nepostačuje, aby Komisia hodnotila výhodu poskytnutú napadnutým opatrením ako de iure priamu daňovú diskrimináciu, ale že existenciu výhody mala Komisia zakladať na hospodárskej analýze následkov sporného opatrenia.
   Po tretie, v bodoch 74 až 80 napadnutého rozsudku, Všeobecný súd porušil článok 107 ods. 1 ZFEÚ, tým, že zastával názor, že na jednej strane, realizovanie bezplatného vstupu nemohlo posilniť výhodu vyplývajúcu z napadnutého opatrenia, keďže toto opatrenie neposkytovalo výhodu a na strane druhej, na účely prijatia takéhoto argumentu Komisia musela preukázať, že počet povolených bezplatných vstupov bol v praxi neúmerne vysoký vo vzťahu k účelu gréckych právnych predpisov, ktoré toto realizovanie povolili, s následným porušením podmienok stanovených v predmetných vnútroštátnych právnych predpisoch.